## Tècnics d’Infraestructures Educatives i la Inspecció avaluen cada centre de la zona afectada per la DANA per a determinar la disponibilitat d’impartir classes

*** Un total de 22 municipis comuniquen que no podran prestar servici educatiu en la setmana del 4 al 8 de novembre, mentres que uns altres traslladen tancaments puntuals
* Educació autoritza excepcionalment els centres públics d’Infantil i Primària a acollir la setmana que ve l’alumnat de les zones afectades
* L’alumnat dels centres educatius que impartixen ESO, Batxillerat i Formació Professional amb impossibilitat de desplaçament al seu centre educatiu rebrà les adaptacions acadèmiques i formatives necessàries**

La Conselleria d’Educació, Cultura, Universitats i Ocupació està avaluant les mesures necessàries per a reprendre el servici educatiu en les zones afectades per la DANA com més prompte millor. En eixe sentit, els servicis tècnics de la Direcció General d’Infraestructures Educatives i la Inspecció ja estan visitant els centres de la zona afectada per a comprovar la disponibilitat d’impartir classes en els pròxims dies i setmanes.

La Conselleria ha emés una nova circular sobre la prestació del servici educatiu, en la qual s’indica que els tècnics ja han iniciat l’avaluació de la situació per a informar de les mesures que es prendran per a garantir el dret a l’educació de tot l’alumnat, “sempre que les instal·lacions reunisquen els requisits adequats”.

Així mateix, s’indica que “en cas que no siga possible s’organitzarà el seu trasllat provisional a altres centres o qualssevol altres mesures que siguen necessàries”. La Conselleria continua recopilant informació tant dels municipis afectats com de la disponibilitat d’espais en altres centres que no han sigut danyats i que puguen acollir alumnes.

La informació en este sentit continua “viva” i s’actualitza constantment. Així, dels municipis que dijous passat van comunicar a la Conselleria que no podrien impartir classes durant la setmana que ve en cap dels seus centres s’ha llevat Alcàsser este diumenge, que ha comunicat que sí que podrà obrir els seus centres.

D’esta manera, els municipis que han comunicat que no serà possible prestar servici educatiu del 4 al 8 de novembre per raons de força major són: Albal, Alfafar, Algemesí, Alginet, Benetússer, Beniparrell, Catarroja, Cheste, Chiva, Dos Aguas, Godelleta, l’Alcúdia, Massanassa, Paiporta, Picanya, Sedaví, Siete Aguas, Torrent, Utiel, Yátova i les pedanies de València Castellar-Oliveral, La Torre i Horno de Alcedo. Així mateix, Aldaia només obrirà els centres situats a Aldaia-Barri del Crist.

A més, hi ha ajuntaments que han traslladat que el tancament serà puntual. És el cas de Montserrat, que farà una prova pilot dilluns per a determinar si els accessos i les instal·lacions poden funcionar amb normalitat, i de Xirivella, que tampoc obrirà demà. Per la seua banda, Alaquàs tancarà entre el 4 i el 6 de novembre.

Des d’Educació es reitera a aquells municipis els ajuntaments dels quals consideren que els seus centres educatius hagen de ser inclosos en el llistat (annex I de la circular), que ho comuniquen a la direcció territorial d’educació i universitats corresponent.

**Acolliment d’alumnat**

En la circular d’Educació s’assenyala, així mateix, que durant la setmana del 4 al 8 de novembre s’autoritza excepcionalment els centres públics d’Educació Infantil i Primària a acollir l’alumnat de les zones afectades.

Este acolliment haurà de ser sol·licitat en el centre d’acolliment pels pares, les mares o els representants legals conformement a un formulari que acompanya la circular i que este ho comunique a la Inspecció Educativa.

D’altra banda, l’alumnat dels centres educatius que impartixen ESO, Batxillerat i Formació Professional amb impossibilitat de desplaçament al seu centre educatiu rebran les adaptacions acadèmiques i formatives necessàries, els recursos i la flexibilització en les avaluacions que siguen necessàries per a garantir la continuïtat del procés d’ensenyança i aprenentatge.

**Servicis de menjador i transport**

La Conselleria també està treballant en la valoració dels servicis complementaris de menjador i transport escolar a la província de València i buscant solucions alternatives.

En el cas del menjador, transitòriament les direccions dels centres prendran les mesures oportunes, en funció de l’estat de les seues instal·lacions i de la possibilitat de les empreses de prestar el servici. Així mateix, si no es pot prestar el servici, s’haurà de comunicar a les famílies i a la inspecció educativa.

Les rutes de transport, per la seua banda, estan subjectes a l’estat de les vies d’accés i l’afectació dels vehicles. Es comunicaran als centres les possibles incidències, així com l’eventual creació de noves rutes per a atendre l’alumnat que haja de ser desplaçat a altres centres.

Finalment, es recorda que el personal docent i no docent de qualsevol centre educatiu sostingut amb fons públics de la Comunitat que no puga acudir al seu lloc de treball haurà de comunicar-ho informant de la seua situació, a l’efecte que el centre puga reorganitzar adequadament el servici, adequant l’activitat al personal disponible. Si algun centre constata que el nombre de professorat absent impedix la prestació del servici educatiu amb les suficients garanties, ho comunicarà a la Inspecció Educativa, perquè la Conselleria arbitre les mesures necessàries per a pal·liar eixa situació.

El personal no docent dels centres educatius s’haurà d’atindre a la Circular 10/2024 de la Direcció General de Funció Pública.

Circular íntegra en este [enllaç](https://ceice.gva.es/documents/161634256/387453799/CIRCULAR+2_2024.pdf/ab3fb4aa-ba47-63f3-6e2a-fec32b5e61db?t=1730643967231).

Fecha: 03/11/2024